b'\n_START_ARTICLE_\nKarali\xc5\xa1kasis pingvinas\n_START_SECTION_\nPaplitimas\n_START_PARAGRAPH_\nPaplit\xc4\x99 Antarktidos pakra\xc5\xa1\xc4\x8diuose, kur sausumos nekausto ledas. Taip pat Kroz\xc4\x97s, Folklando, Herdo, Kergeleno,  Makvorio, Princo Edvardo,  Piet\xc5\xb3 D\xc5\xbeord\xc5\xbeijos ir Sandvi\xc4\x8do salose. Populiacijoje 4 mln individ\xc5\xb3 .  Pasaulin\xc4\x97s gamtos apsaugos organizacijos duomenimis karali\xc5\xa1kojo pingvino apsaugos b\xc5\xabkl\xc4\x97 nekelia susir\xc5\xabpinimo. Individ\xc5\xb3 skai\xc4\x8dius populiacijoje ne\xc5\xbeymiai gaus\xc4\x97ja, nors gimstamumo rodiklis \xc5\xbeemas, o praeityje jie buvo intensyviai med\xc5\xbeiojami.\n_START_SECTION_\nI\xc5\xa1vaizda\n_START_PARAGRAPH_\nStambus pauk\xc5\xa1tis: 85\xc2\xa0\xe2\x80\x93 95\xc2\xa0cm ilgio ir 11,8\xc2\xa0kg svorio. Patinai stambesni u\xc5\xbe pateles. K\xc5\xabnas aptakus. Galva juoda, abiejuose \xc5\xa1onuose oran\xc5\xbein\xc4\x97s, apversto la\xc5\xa1o formos, d\xc4\x97m\xc4\x97s. Nugara, uodega ir i\xc5\xa1orin\xc4\x97 sparn\xc5\xb3 pus\xc4\x97 yra sidabri\xc5\xa1ko \xc5\xbevilgesio pilkai juoda. Tarp pilvo ir nugaros juoda, siaura juosta. Pilvas baltas. Gerkl\xc4\x97 bly\xc5\xa1kiai geltona. Snapas ilgas ir a\xc5\xa1trus. Antsnapis yra juodas. Posanapyje yra rausvai raudoni arba oran\xc5\xbeiniai dry\xc5\xbeiai, kurie atspindi ultravioletinius spindulius. Sparnai ilgi ir siauri._NEWLINE_Iki pirmojo \xc5\xa1\xc4\x97rimosi jaunikliai tamsiai rudos spalvos. Iki trij\xc5\xb3 met\xc5\xb3 jie pana\xc5\xa1\xc5\xabs \xc4\xaf suaugusius, ta\xc4\x8diau spalvos n\xc4\x97ra tokios ry\xc5\xa1kios.\n_START_SECTION_\nElgsena\n_START_PARAGRAPH_\nBendruomeniniai, labai social\xc5\xabs pauk\xc5\xa1\xc4\x8diai, gyvena didel\xc4\x97se, vir\xc5\xa1 39 000 perin\xc4\x8di\xc5\xb3 por\xc5\xb3 kolonijose. Veisimosi metu poros u\xc5\xbeima ma\xc5\xbedaug 0,5\xc2\xa0m\xc2\xb2 teritorij\xc4\x85. Balsas primena asilo bliovim\xc4\x85. Tuoktuvi\xc5\xb3 metu patinas balsu stengiasi atkreipti patel\xc4\x97s d\xc4\x97mes\xc4\xaf. Kolonijose t\xc4\x97vai, naudodami bals\xc4\x85, susiranda savo jauniklius. Sausumoje trumparegiai, o vandenyje puikiai mato. Nuo \xc5\xa1al\xc4\x8dio saugo poodinis riebal\xc5\xb3 sluoksnis, 6\xc2\xa0cm ilgio plunksnos suteptos riebalais, o kojos tankiai i\xc5\xa1raizgytos kraujagysl\xc4\x97mis, tod\xc4\x97l visada b\xc5\xabna 39\xc2\xa0\xc2\xb0C. Sausumoje vaik\xc5\xa1to nerangiai. Plaukia 10 km/h grei\xc4\x8diu, gali panerti \xc4\xaf 322\xc2\xa0m gyl\xc4\xaf, pan\xc4\x97r\xc4\x99 i\xc5\xa1b\xc5\xabna 10 min. Plaukiant kojos atlieka vairo funkcij\xc4\x85, o sparnai\xc2\xa0\xe2\x80\x93 irkl\xc5\xb3. Kartos trukm\xc4\x97 iki 26 met\xc5\xb3, lyti\xc5\xa1kai subr\xc4\x99sta 6 met\xc5\xb3.\n_START_SECTION_\nMityba\n_START_PARAGRAPH_\nMinta smulkia \xc5\xbeuvimi: Electrona carlsbergi, Krefftichthys anderssoni, Protomyctophum tenisoni, Paradiplospinus gracilis, Champsocephalus gunneri. \xc5\xbduvis sudaro 80\xe2\x80\x93100% raciono, o \xc5\xbeiem\xc4\x85 tik 30%. Taip pat minta galvakojais: Martialia hyadesii, Gonatus antarcticus. Grob\xc4\xaf gaudo ilgu, a\xc5\xa1triu snapu. Nedidel\xc4\x97s i\xc5\xa1augos ant lie\xc5\xbeuvio ir gerkl\xc4\x97s gleivin\xc4\x97s padeda i\xc5\xa1laikyti slid\xc5\xb3 grob\xc4\xaf snape. Prie\xc5\xa1 prarydami grob\xc4\xaf, pingvinas i\xc5\xa1stumia i\xc5\xa1 snapo vanden\xc4\xaf.\n_START_SECTION_\nDauginimasis\n_START_PARAGRAPH_\nN\xc4\x97ra labai monogami\xc5\xa1ki. Laiku negr\xc4\xaf\xc5\xbeus partneriui, sudaro nauj\xc4\x85 por\xc4\x85. Veisiasi kart\xc4\x85 per du metus. Veisimosi ciklas trunka 14\xc2\xa0\xe2\x80\x93 16 m\xc4\x97nesi\xc5\xb3. Baigus \xc5\xa1ertis prasideda pauk\xc5\xa1\xc4\x8di\xc5\xb3 tuoktuv\xc4\x97s._NEWLINE_Po m\xc4\x97nesio patel\xc4\x97 padeda \xc5\xbealsvai balt\xc4\x85, 300 g mas\xc4\x97s kiau\xc5\xa1in\xc4\xaf. Inkubacija trunka 54 dienas. Pad\xc4\x97jusi kiau\xc5\xa1inius patel\xc4\x97 traukia \xc4\xaf j\xc5\xabr\xc4\x85 maitintis ir priaugti svorio. Patinas kiau\xc5\xa1in\xc4\xaf laiko ant koj\xc5\xb3, prideng\xc4\x99s papilv\xc4\x97s odos rauk\xc5\xa1le, kad \xc5\xa1is nesu\xc5\xa1alt\xc5\xb3. Gulin\xc4\x8dio ant pingvino koj\xc5\xb3 kiau\xc5\xa1inio temperat\xc5\xabra yra 39C. Patinas ir patel\xc4\x97 kiau\xc5\xa1in\xc4\xaf peri pamainomis, kurios kei\xc4\x8diasi kas 6 -18 dien\xc5\xb3._NEWLINE_I\xc5\xa1sirit\xc4\x99 pauk\xc5\xa1\xc4\x8diukai sveria 430 g. Jaunikliai dar patys negali reguliuoti savo k\xc5\xabno temperat\xc5\xabros, tod\xc4\x97l t\xc4\x97vai juos ne\xc5\xa1ioja ant koj\xc5\xb3 ir \xc5\xa1ildo. Pamaina kei\xc4\x8diasi kas 3\xc2\xa0\xe2\x80\x93 7 dienas. Po 30\xc2\xa0\xe2\x80\x93 40 dien\xc5\xb3 jaunikliai susirenka \xe2\x80\x9elop\xc5\xa1eliuose\xe2\x80\x9c. Jauniklius saugo keli suaug\xc4\x99 pauk\xc5\xa1\xc4\x8diai. 14\xc2\xa0\xe2\x80\x93 16 m\xc4\x97nesi\xc5\xb3 jaunikliai jau pasiruo\xc5\xa1\xc4\x99 keliauti \xc4\xaf j\xc5\xabr\xc4\x85.\n_START_SECTION_\nGamtiniai prie\xc5\xa1ai\n_START_PARAGRAPH_\nSuaugusius pingvinus med\xc5\xbeioja Kergeleniniai j\xc5\xabr\xc5\xb3 lokiai, subtropiniai j\xc5\xabr\xc5\xb3 lokiai, j\xc5\xabr\xc5\xb3 leopardai ir orkos. Jauniklius naikina antarktiniai pl\xc4\x97\xc5\xa1ikai,  didieji audrapauk\xc5\xa1\xc4\x8diai.'